Starship, lansată cu succes în spațiu. Cea mai mare și puternică rachetă a lui Elon Musk a făcut din nou spectacol
Starship, cea mai mare și puternică rachetă construită vreodată, a făcut din nou spectacol. Vehiculul de 120 de metri înălțime și cu 33 de motoare a decolat de la o bază din Texas.
Racheta, fără echipaj la bord, a ajuns la o altitudine mai mare decât a făcut-o în cele două teste anterioare.
Camerele video montate pe aparatul de zbor au transmis imagini surprinse de la peste două sute de kilometri înălțime.
Specialiștii care i-au urmărit traiectoria i-au notat performanța, dar spre final au pierdut contactul radio.
Trebuia să amerizeze în Oceanul Indian, dar, cel mai probabil, s-a dezintegrat când a reintrat în atmosferă, au precizat inginerii Space X.
Starship a fost construită de compania lui Elon Musk. Scopul testelor este acela de a fi perfecționată pentru viitoare misiuni pe Lună și pe Marte.